Au mini zwöiti Chance uf Langlöifle isch ins Wasser gheit... Do ich am Samschtig e Chorfescht gha ha, woni umbedingt ha wölle go und will am Dunschtig (morn) dNiggi für e Wuche uf Bsuech chunnt, hani nid die ganz wuche chöne mit ind Bärgä go und hätt müese nochreise und friener hei. Will aber dä Bus nid ind Bärgä fahrt wo eigentlich hätt sette (fahrt nume im Summer) isch das nid möglich. Drum han ich sit letscht Samschtig bis negscht Sunndig sturmfrei (bzw isch ebe abem Dunnschtig dNiggi do).  Das het sich als cool usegstellt. Ruhig, Zitt zum läsä, Huus putze (isch bis jez zchurz cho), .... cho und go ohni erklärige abzliifere,... jo cool halt.  S'Chorfescht isch nid schlächt  xi, aber au nid dr burner. Si hei halt sone Spiil gmacht, woni chuum öpis verstande ha, drumm bini eini vo de erschte xi wo hei isch... i bi am 12i hei, ...die letschte am 6i am morge odr si hei ganz dört gschlofe.. i weiss, so kennt me mi gar nid=). Ah, aber ich ha "wii" gspiilt.. mega luschtig :). Bi voll dr Tennisprofi ..wennd Gärber das xeh hätt ;).  Am Sunndig morge heimr öis denn scho widr in dr Chille troffe, mir hei am Palmsunndigsgottesdienscht xunge. Isch funny xi, mir hei dStück zum singe e  halbstund vorher übercho, und denn heimrs eifach müese chönnä.. und mr hei so Gwändli müese aaleggä.. mini Sorgä, öb mr öis ächt eiheitlich müese aalegge si somit überflüssig xi ;).  Süscht isch nüt spannends gloffe die wuche.. wie xeit, läsä, fuulänzä, s'schönä Wätter gniesse,....  Hütt bini im Kino xi -ellei, das hani immer scho mol wöllä machä, und do in Oslo woni niemer kenn (vorallem nid wenn alli furt si während dä Oschterferie) isch doch mol d'Glägäheit xi... Jez bini no bitz näb de Schueh  will dr Film eifach aaaaaabartig xi isch. Atonement!!! Letscht wuche hani sBuech fertiggläsä und hüt bini dr Film go luege... abartig. Schlimm, krass, brutal, ..... mega guet!!!    Und jez gangi go schlofä, isch öpä Zitt!